CELEX: 32016D2296
Language: lv
Date: 2016-12-16 00:00:00
Title: Komisijas Īstenošanas lēmums (ES) 2016/2296 (2016. gada 16. decembris), ar ko izveido neatkarīgo ekspertu grupu, kas ir iecelta par Eiropas vienotās gaisa telpas Darbības izvērtēšanas iestādi

17.12.2016   
            
            
               LV
            
            
               Eiropas Savienības Oficiālais Vēstnesis
            
            
               L 344/92
            
         KOMISIJAS ĪSTENOŠANAS LĒMUMS (ES) 2016/2296
   (2016. gada 16. decembris),
   ar ko izveido neatkarīgo ekspertu grupu, kas ir iecelta par Eiropas vienotās gaisa telpas Darbības izvērtēšanas iestādi
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 10. marta Regulu (EK) Nr. 549/2004, ar ko nosaka pamatu Eiropas vienotās gaisa telpas izveidošanai (pamatregula) (1), un jo īpaši tās 11. panta 2. punktu,
   tā kā:
   
               (1)
            
            
               Eiropas vienotās gaisa telpas Darbības izvērtēšanas iestādes darbs labvēlīgi ietekmē Eiropas gaisa satiksmes pārvaldības (ATM) tīkla uzlabošanu, jo īpaši – sniedzot Komisijai objektīvus, uz pierādījumiem balstītus ieteikumus par aeronavigācijas pakalpojumu darbību gan Savienības, gan vietējā līmenī, kā arī par tīkla funkciju darbību. Lai palīdzētu sasniegt Eiropas vienotās gaisa telpas izveidošanas mērķus, kuru galvenais virzītājspēks ir saskaņā ar Komisijas Īstenošanas regulu (ES) Nr. 390/2013 (2) izveidotā darbības uzlabošanas sistēma, tostarp turpmākie nepieciešamie pasākumi, ņemot vērā pieredzi, kas gūta, minēto sistēmu līdz šim piemērojot, un cieši saistītā tarifikācijas sistēma, kas izveidota saskaņā ar Komisijas Īstenošanas regulu (ES) Nr. 391/2013 (3), un lai palīdzētu sasniegt Komisijas aviācijas stratēģijas mērķus kopumā (4), ārkārtīgi svarīgs ir Darbības izvērtēšanas iestādes sniegtais atbalsts.
            
         
               (2)
            
            
               Pašreizējā Darbības izvērtēšanas iestādes sastāva pilnvaru termiņš saskaņā ar Komisijas Īstenošanas lēmumu 2014/672/ES (5) beigsies 2016. gada 31. decembrī. Komisijai būtu jāieceļ jauns Darbības izvērtēšanas iestādes sastāvs, lai tā pēc minētās dienas turpinātu palīdzēt Komisijai un valstu uzraudzības iestādēm. Lai paredzētu pietiekami ilgu periodu, tādējādi nodrošinot nepārtrauktību un stabilitāti, vienlaikus paredzot arī fiksētu termiņu, kurš atbilst Īstenošanas regulas (ES) Nr. 390/2013 3. panta 1. punktā noteiktajiem pārskata periodiem, minētais pilnvaru termiņš būtu jāparedz no 2017. gada 1. janvāra līdz 2024. gada 31. decembrim.
            
         
               (3)
            
            
               Ņemot vērā to, ka minētais periods tiek pagarināts no otrā līdz trešajam pārskata periodam, Darbības izvērtēšanas iestādes sastāva atjaunošanai vajadzētu būt tādai, kas nodrošina pieejamās pieredzes un zināšanu vienmērīgu pāreju un nepārtrauktību.
            
         
               (4)
            
            
               Nolūkā stiprināt Darbības izvērtēšanas iestādes neatkarību, būtu jāizveido neatkarīgu ekspertu grupa, lai tā palīdzētu īstenot darbības uzlabošanas sistēmu, un minētā ekspertu grupa būtu jāieceļ par Darbības izvērtēšanas iestādi.
            
         
               (5)
            
            
               Regulas (EK) Nr. 549/2004 11. panta 2. punktā vispārīgā veidā ir noteikts, kāda ir Darbības izvērtēšanas iestādes loma darbības uzlabošanas sistēmas kontekstā. Īstenošanas regulas (ES) Nr. 390/2013 3. pantā ir aprakstoši sniegta sīkāka informācija par minētās iestādes uzdevumiem un darbībām. Daži uzdevumi ir paredzēti arī Eiropas Parlamenta un Padomes Regulas (ES) Nr. 598/2014 (6) 6. panta 1. punktā. Skaidrības un pilnīguma nodrošināšanai saskaņā ar minētajiem noteikumiem būtu jāuzskaita visi Darbības izvērtēšanas iestādes uzdevumi. Darbības izvērtēšanas iestādei būtu jāpalīdz Komisijai, sniedzot konsultācijas, speciālas zināšanas un citus pakalpojumus. Tādēļ tai būtu jāsadarbojas ar valstu uzraudzības iestādēm. Iestādei būtu arī jāpalīdz valstu uzraudzības iestādēm pēc to pieprasījuma.
            
         
               (6)
            
            
               Lai nodrošinātu efektīvu un lietderīgu Darbības izvērtēšanas iestādes darbību, tā būtu jāatbalsta ar sekretariātu, ko nodrošina Komisija.
            
         
               (7)
            
            
               Darbības izvērtēšanas iestādes locekļiem vajadzētu būt augsti kvalificētiem speciālistiem, kam ir atbilstoša kompetence galvenajās darbības jomās. Locekļi, kas nav priekšsēdētājs, būtu jāizvēlas, izmantojot uzaicinājumu iesniegt pieteikumus un atlases procedūru, ievērojot objektivitātes, vienlīdzīgu iespēju un pārredzamības principus un konstatējot faktiskus vai iespējamus interešu konfliktus, un viņi būtu jāieceļ amatā kā privātpersonas. Priekšsēdētājs, ņemot vērā viņa konkrētos pienākumus un atbildību un ievērojot minētos principus un nodrošinot minēto konstatēšanu, būtu jāieceļ Komisijai saskaņā ar tās iekšējiem administratīviem noteikumiem.
            
         
               (8)
            
            
               Ņemot vērā minēto locekļu, kas nav priekšsēdētājs, kvalifikāciju un speciālās zināšanas, prasības attiecībā uz neatkarību un interešu konflikta neesību, faktu, ka viņus ieceļ amatā kā privātpersonas, un minēto locekļu darba nozīmīgumu, viņiem būtu jāsaņem atalgojums, kas pārsniedz atlīdzināmos izdevumus un ir samērīgs ar uzdevumiem, kuri tiem uzticēti. Priekšsēdētājam atalgojums un atlīdzības būtu jāsaņem saskaņā ar Komisijas iekšējiem administratīviem noteikumiem.
            
         
               (9)
            
            
               Tādēļ arī ir lietderīgi Darbības izvērtēšanas iestādes darbību, kā arī tās administratīvā un tehniskā atbalsta izmaksas finansēt no Savienības budžeta.
            
         
               (10)
            
            
               Darbības izvērtēšanas iestādes darbība rada nepieciešamību piekļūt ar darbību saistītiem datiem, kas minēti Īstenošanas regulā (ES) Nr. 390/2013 un pieejami Eirokontrolē. Tādēļ Komisijai būtu jānoslēdz atbilstošas vienošanās ar Eirokontroli, lai nodrošinātu piekļuvi šiem datiem, tostarp to vākšanu, validēšanu, orientējošu analīzi un sniegšanu. Minētajās vienošanās ir jāatzīst darbības izvērtēšanas Eiropas dimensija saskaņā ar Padomes Lēmumu (ES) 2015/2394 (7).
            
         
               (11)
            
            
               Lai nodrošinātu Darbības izvērtēšanas iestādes pienācīgu darbību, ar reglamentu būtu jānosaka attiecīgi noteikumi un noteikumi par ziņošanu Komisijai. Būtu jānosaka arī informācijas neizpaušanas noteikumi.
            
         
               (12)
            
            
               Personas dati būtu jāapstrādā saskaņā ar Eiropas Parlamenta un Padomes Regulu (EK) Nr. 45/2001 (8).
            
         
               (13)
            
            
               Šo lēmumu būtu jābeidz piemērot, tiklīdz beidzas tajā noteiktais Darbības izvērtēšanas iestādes pilnvaru termiņš.
            
         
               (14)
            
            
               Šajā lēmumā paredzētie pasākumi ir saskaņā ar atzinumu, ko sniegusi Vienotās gaisa telpas komiteja, kas izveidota ar Regulas (EK) Nr. 549/2004 5. panta 1. punktu,
            
         IR PIEŅĒMUSI ŠO LĒMUMU.
   1. pants
   Darbības izvērtēšanas iestādes iecelšana
   1.   Ar šo uz laikposmu no 2017. gada 1. janvāra līdz 2024. gada 31. decembrim izveido neatkarīgu ekspertu grupu jautājumos par aeronavigācijas pakalpojumu un tīkla funkciju darbību Eiropas vienotajā gaisa telpā.
   2.   Ar šo uz laikposmu no 2017. gada 1. janvāra līdz 2024. gada 31. decembrim 1. punktā minēto ekspertu grupu ieceļ par Eiropas vienotās gaisa telpas Darbības izvērtēšanas iestādi.
   2. pants
   Uzdevumi
   Darbības izvērtēšanas iestādei ir šādi uzdevumi:
   
               a)
            
            
               palīdzēt Komisijai īstenot darbības uzlabošanas sistēmu, jo īpaši attiecībā uz Īstenošanas regulas (ES) Nr. 390/2013 3. panta 3. punktā un 3. panta 6. punkta a) apakšpunktā minētajām darbībām;
            
         
               b)
            
            
               saskaņā ar Īstenošanas regulas (ES) Nr. 390/2013 3. panta 4. punktu pēc Komisijas pieprasījuma sniegt informāciju vai pārskatus par jautājumiem, kas saistīti ar darbību;
            
         
               c)
            
            
               pēc Komisijas pieprasījuma palīdzēt tai noteikt kārtību, kādā piekļūst ar darbību saistītiem datiem, kas minēti Īstenošanas regulas (ES) Nr. 390/2013 21. un 22. pantā;
            
         
               d)
            
            
               saskaņā ar Īstenošanas regulas (ES) Nr. 390/2013 3. panta 6. punkta b) un c) apakšpunktu pēc valstu uzraudzības iestāžu pieprasījuma palīdzēt tām darbības uzlabošanas sistēmas īstenošanā, sniedzot neatkarīgu viedokli par darbības jautājumiem un nosakot indikatīvo vērtību diapazonu mērķu noteikšanai;
            
         
               e)
            
            
               saskaņā ar Regulas (ES) Nr. 598/2014 6. panta 1. punktu pēc kompetento iestāžu pieprasījuma sniegt tām atbalstu trokšņa līmeņa novērtēšanā to pārziņā esošajās lidostās.
            
         3. pants
   Padomdevējas loma
   1.   Komisija var apspriesties ar Darbības izvērtēšanas iestādi par visiem jautājumiem, kas saistīti ar aeronavigācijas pakalpojumu un tīkla funkciju darbību Eiropas vienotajā gaisa telpā.
   2.   Darbības izvērtēšanas iestāde pēc savas iniciatīvas saskaņā ar Īstenošanas regulas (ES) Nr. 390/2013 3. panta 5. punktu var ziņot Komisijai un sniegt tai ieteikumus darbības uzlabošanas sistēmas uzlabošanai.
   4. pants
   Sastāvs un locekļu un priekšsēdētāja iecelšana
   1.   Darbības izvērtēšanas iestādes sastāvā ir deviņi locekļi, ieskaitot priekšsēdētāju.
   2.   Locekļi, kas nav priekšsēdētājs, ir personas, kuras pēc atlases, kas balstīta uz uzaicinājumu iesniegt pieteikumus, ieceltas amatā kā privātpersonas.
   3.   Locekļus, kas nav priekšsēdētājs, no speciālistiem, kam ir atbilstoša kompetence un kas ir atsaukušies uz uzaicinājumu iesniegt pieteikumus, pēc apspriešanās ar dalībvalstīm par paredzēto iecelšanu Komisijas vārdā ieceļ Komisijas Mobilitātes un transporta ģenerāldirektorāta ģenerāldirektors. Atlases un atbilstības kritēriji ietver pielikumā izklāstītos kritērijus.
   4.   Komisijas Mobilitātes un transporta ģenerāldirektorāta ģenerāldirektors Komisijas vārdā saskaņā ar tās administratīviem noteikumiem un pēc apspriešanās ar dalībvalstīm speciālistu, kam ir atbilstoša kompetence, ieceļ par Darbības izvērtēšanas iestādes priekšsēdētāju. Priekšsēdētājs darbojas kā Darbības izvērtēšanas iestādes pārstāvis un vada tās sanāksmes.
   5.   Priekšsēdētāja un citu locekļu pilnvaru laiks ir divi gadi, un to var atjaunot divas reizes. Pilnvaru laiku vienlaikus atjauno ne vairāk kā divām trešdaļām locekļu.
   6.   Tā locekļa vietā, kurš vairs nespēj pilnvērtīgi darboties darbības izvērtēšanas iestādē, kurš atkāpjas no amata vai kurš neatbilst 5. un 6. pantā paredzētajiem nosacījumiem, saskaņā ar attiecīgi 2., 3. un 4. punktu uz atlikušo pilnvaru laiku var iecelt citu locekli.
   7.   Komisijas Mobilitātes un transporta ģenerāldirektorāta ģenerāldirektors Komisijas vārdā var izveidot piemērotu kandidātu rezerves sarakstu, ko var izmantot, lai ieceltu locekļu aizstājējus, izņemot priekšsēdētāja. Ģenerāldirektors kandidātu vārdus rezerves sarakstā iekļauj ar kandidātu piekrišanu.
   8.   To personu vārdus, kas ieceltas par Darbības izvērtēšanas iestādes locekļiem, publicē Eiropas Savienības Oficiālajā Vēstnesī.
   9.   Personas datus vāc, apstrādā un publicē saskaņā ar Regulu (EK) Nr. 45/2001.
   5. pants
   Dalības principi
   1.   Pildot pienākumus saskaņā ar šo lēmumu, Darbības izvērtēšanas iestāde un tās locekļi ir objektīvi un rīkojas neatkarīgi no jebkādas ārējās ietekmes un sabiedrības interesēs. Locekļi attiecībā uz minēto paraksta paziņojumu, ar kuru tie apņemas īstenot savas funkcijas Darbības izvērtēšanas iestādē, lai sasniegtu šo mērķi.
   2.   Locekļi savus pienākumus nedeleģē nevienai citai personai.
   3.   Personas, kuras iesniedz pieteikumu uz locekļa vietu, atklāj visus apstākļus, kas varētu izraisīt interešu konfliktu, iesniedzot interešu deklarāciju, kā noteikts uzaicinājumā iesniegt pieteikumus, kas minēts 4. panta 2. punktā. Persona, kuru paredzēts iecelt par priekšsēdētāju, savlaicīgi pirms iecelšanas arī atklāj visus šādus apstākļus. Minētajā deklarācijā visas minētās personas atklāj vismaz attiecīgas profesionālās un finansiālās intereses un situācijas, kas var apdraudēt vai par kurām var pamatoti uzskatīt, ka tās apdraud viņu kā Darbības izvērtēšanas iestādes locekļu spēju rīkoties neatkarīgi un sabiedrības interesēs.
   4.   Lai novērtētu, vai varētu pastāvēt interešu konflikts, ņem vērā vairākus faktorus, tostarp personas interešu raksturu, veidu un nozīmi, kā arī to, cik lielā mērā var pamatoti uzskatīt, ka intereses var ietekmēt personas sniegtās konsultācijas un visu Darbības izvērtēšanas iestādes lēmumu pieņemšanas procesu. Ja ir maz ticams, ka, sniedzot konsultācijas Komisijai, intereses var apdraudēt personas spēju rīkoties neatkarīgi un sabiedrības interesēs, vai arī ir maz ticams, ka intereses var pamatoti uzskatīt par tādām, kas apdraud personas spēju rīkoties neatkarīgi un sabiedrības interesēs, tad personas intereses uzskata par nenozīmīgām vai mazām.
   5.   Komisija iecelto locekļu interešu deklarācijas veidlapu dara publiski pieejamu, izmantojot šim nolūkam paredzētu tīmekļa vietni. Veic tehniskus pasākumus, lai meklētājprogrammām norādītu, ka interešu deklarācijas veidlapai nevajadzētu parādīties meklēšanas rezultātos.
   6.   Uz locekļiem attiecas pienākums neizpaust dienesta noslēpumu un Komisijas drošības noteikumi, kas attiecas uz Savienības klasificētās informācijas aizsardzību un izklāstīti Komisijas Lēmumā (ES, Euratom) 2015/443 (9) un Lēmumā (ES, Euratom) 2015/444 (10).
   7.   Locekļi katra pilnvaru termiņa sākumā paraksta rakstisku konfidencialitātes deklarāciju.
   6. pants
   Darba metode
   1.   Saņēmusi iepriekšēju Komisijas Mobilitātes un transporta ģenerāldirektorāta ģenerāldirektora sniegtu apstiprinājumu Komisijas vārdā, jo īpaši attiecībā uz darbības izvērtēšanas iestādes finansēšanu, Darbības izvērtēšanas iestāde pieņem šādus dokumentus:
   
               a)
            
            
               tās gada darba programmu un gada pārskatu;
            
         
               b)
            
            
               tās reglamentu;
            
         
               c)
            
            
               kārtību, kādā tā sadarbojas ar valstu uzraudzības iestādēm;
            
         
               d)
            
            
               darba vienošanās ar aeronavigācijas pakalpojumu sniedzējiem, lidostu operatoriem, lidostu koordinatoriem un gaisa pārvadātājiem, kas minēti Īstenošanas regulas (ES) Nr. 390/2013 3. panta 8. punktā;
            
         
               e)
            
            
               datu pārvaldības plānu.
            
         2.   Darbības izvērtēšanas iestāde savus ziņojumus un ieteikumus un 1. punktā minētos dokumentus pieņem ar vienkāršu balsu vairākumu.
   3.   Vienojoties ar Komisijas Mobilitātes un transporta ģenerāldirektorāta ģenerāldirektoru, kas darbojas Komisijas vārdā, Darbības izvērtēšanas iestāde no savu locekļu vidus var izveidot apakšgrupas īpašu jautājumu izskatīšanai atbilstoši darbības izvērtēšanas iestādes noteiktajam darba uzdevumam. Apakšgrupas izformē, tiklīdz to uzdevums ir izpildīts.
   4.   Darbības izvērtēšanas iestādes, kā arī tās apakšgrupu sanāksmes notiek Komisijas telpās. Tomēr izņēmuma gadījumos sanāksmes var notikt citur.
   5.   Dalība darbības izvērtēšanas iestādes, kā arī tās apakšgrupu sanāksmēs Darbības izvērtēšanas iestādes locekļiem ir obligāta. Nepiedalīšanās gadījumā informāciju par attaisnojošiem apstākļiem nosūta priekšsēdētājam un sekretariātam.
   6.   Darbības izvērtēšanas iestāde ar sekretariāta atbalstu nodrošina, lai tās metodika atspoguļotu jaunākos zinātniskos standartus.
   7. pants
   Administratīvais un tehniskais atbalsts
   1.   Komisija sniedz nepieciešamo administratīvo un tehnisko atbalstu darbības izvērtēšanas iestādes darbībai, ieskaitot sekretariātu Darbības izvērtēšanas iestādes un tās apakšgrupu vajadzībām, lai nodrošinātu efektīvu un lietderīgu darbību. Sekretariāts sasauc un atbalsta Darbības izvērtēšanas iestādes plenārsēdes un sasauc apakšgrupu sanāksmes.
   Administratīvo un tehnisko atbalstu sniedz izmaksu ziņā efektīvā veidā, nodrošinot Darbības izvērtēšanas iestādes funkcionālo un tehnisko neatkarību, veicot savus uzdevumus.
   2.   Ja konstatē, ka atbilstošais datu sniedzējs ir Eirokontrole, Komisija izstrādā atbilstošus nolīgumus ar Eirokontroli nolūkā vākt, validēt, orientējoši analizēt un sniegt šos datus un Darbības izvērtēšanas iestādei nodrošināt nepārtrauktu piekļuvi ar darbību saistītiem datiem, kas minēti Īstenošanas regulas (ES) Nr. 390/2013 21. pantā un pieejami Eirokontrolē.
   8. pants
   Ziņošana un pārredzamība
   1.   Darbības izvērtēšanas iestāde, veicot uzdevumus, kas tai uzticēti ar 2. pantu, sniedz Komisijai ziņojumus un ieteikumus.
   2.   Darbības izvērtēšanas iestāde pirms savu ziņojumu izdošanas piedāvā valstu uzraudzības iestādēm iespēju pārbaudīt faktiskos datus, kas saistīti ar darbības uzlabošanas plānu novērtēšanu un uzraudzību.
   3.   Komisija publicē visus darbības izvērtēšanas iestādes ziņojumus un ieteikumus, izmantojot šim nolūkam paredzētu tīmekļa vietni.
   4.   Ziņojumu vai ieteikumu nepublicē, ja ziņojuma vai ieteikuma vai tā daļas nodošana atklātībai kaitētu publisko vai privāto interešu aizsardzībai, kā noteikts Eiropas Parlamenta un Padomes Regulas (EK) Nr. 1049/2001 (11) 4. pantā.
   5.   Darbības izvērtēšanas iestāde pieņem gada pārskatu par savu darbu, tostarp par sadarbību ar Eiropas Aviācijas drošības aģentūru un par darba vienošanos ar aeronavigācijas pakalpojumu sniedzējiem, lidostu operatoriem, lidostu koordinatoriem un gaisa pārvadātājiem, kā minēts attiecīgi Īstenošanas regulas (ES) Nr. 390/2013 3. panta 7. un 8. punktā, kā arī par vienošanos ar Eirokontroli attiecībā uz piekļuvi ar darbību saistītiem datiem, kas minēti 7. panta 2. punktā.
   6.   Komisija uzrauga Darbības izvērtēšanas iestādes darbību un regulāri informē dalībvalstis par līdz šim paveikto.
   9. pants
   Piemaksas, izdevumi un atalgojums
   1.   Darbības izvērtēšanas iestādes locekļiem, kas nav priekšsēdētājs, ir tiesības par katru pilnu darbdienu kā dienas vienības izmaksu saņemt īpašu piemaksu, kuras lielums nepārsniedz EUR 600. Kopējo piemaksu aprēķina un noapaļo uz augšu līdz summai, kas atbilst tuvākajai pusei darbdienas. Maksājumu veic euro.
   2.   Locekļu, kas nav priekšsēdētājs, ceļa un uzturēšanās izdevumus Komisija atlīdzina saskaņā ar Komisijas Lēmumu C(2007) 5858 (12). Minētos izdevumus atlīdzina no pieejamajām apropriācijām, kuras piešķirtas ikgadējā resursu piešķiršanas procedūrā.
   3.   Komisija saskaņā ar administratīviem noteikumiem Darbības izvērtēšanas iestādes priekšsēdētājam maksā atalgojumu un sedz viņa ceļa un uzturēšanās izdevumus.
   10. pants
   Finansējums
   Izmaksas, kas rodas, pildot 2. pantā minētos uzdevumus, tostarp izmaksas, kas attiecas uz 9. pantā minētajām piemaksām un atlīdzībām Darbības izvērtēšanas iestādes locekļiem, kā arī 7. pantā minētā tehniskā un administratīvā atbalsta izmaksas finansē no Savienības budžeta. Izmaksas, kas attiecas uz 9. panta 1. un 2. punktā minētajām piemaksām un atlīdzībām, finansē saskaņā ar Eiropas Parlamenta un Padomes Regulas (ES, Euratom) Nr. 966/2012 (13) 204. pantu un Komisijas Deleģētās regulas (ES) Nr. 1268/2012 (14) 287. pantu.
   11. pants
   Atcelšana
   Īstenošanas lēmumu 2014/672/ES atceļ.
   12. pants
   Stāšanās spēkā un piemērošana
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   To piemēro no 2017. gada 1. janvāra līdz 2024. gada 31. decembrim.
   
      Briselē, 2016. gada 16. decembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 96, 31.3.2004., 1. lpp.
   
   
      (2)  Komisijas 2013. gada 3. maija Īstenošanas regula (ES) Nr. 390/2013, ar ko nosaka aeronavigācijas pakalpojumu un tīkla funkciju darbības uzlabošanas sistēmu (OV L 128, 9.5.2013., 1. lpp.).
   
      (3)  Komisijas 2013. gada 3. maija Īstenošanas regula (ES) Nr. 391/2013, ar ko nosaka kopīgu tarifikācijas sistēmu aeronavigācijas pakalpojumiem (OV L 128, 9.5.2013., 31. lpp.).
   
      (4)  Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Aviācijas stratēģija Eiropai” COM(2015) 598 final.
   
      (5)  Komisijas 2014. gada 24. septembra Īstenošanas lēmums 2014/672/ES par pilnvaru termiņa pagarināšanu Eiropas Vienotās gaisa telpas darbības izvērtēšanas iestādei (OV L 281, 25.9.2014., 5. lpp.).
   
      (6)  Eiropas Parlamenta un Padomes 2014. gada 16. aprīļa Regula (ES) Nr. 598/2014 par noteikumu un procedūru noteikšanu attiecībā uz tādu ekspluatācijas ierobežojumu, kas saistīti ar troksni, ieviešanu Savienības lidostās, izmantojot līdzsvarotu pieeju, un par Direktīvas 2002/30/EK atcelšanu (OV L 173, 12.6.2014., 65. lpp.).
   
      (7)  Padomes 2015. gada 8. decembra Lēmums (ES) 2015/2394 par nostāju, kas Eiropas Savienības vārdā jāieņem attiecībā uz lēmumiem, kuri Eirokontroles Pastāvīgajai komisijai jāpieņem par Eirokontroles lomu un uzdevumiem un par centralizētajiem pakalpojumiem (OV L 332, 18.12.2015., 136. lpp.).
   
      (8)  Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).
   
      (9)  Komisijas 2015. gada 13. marta Lēmums (ES, Euratom) 2015/443 par drošību Komisijā (OV L 72, 17.3.2015., 41. lpp.).
   
      (10)  Komisijas 2015. gada 13. marta Lēmums (ES, Euratom) 2015/444 par drošības noteikumiem ES klasificētas informācijas aizsardzībai (OV L 72, 17.3.2015., 53. lpp.).
   
      (11)  Eiropas Parlamenta un Padomes 2001. gada 30. maija Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.).
   
      (12)  Komisijas Lēmums C(2007) 5858. Noteikumi par to izdevumu atlīdzināšanu, kas rodas Komisijā nenodarbinātām personām, kuras kā eksperti ir uzaicinātas piedalīties sanāksmēs.
   
      (13)  Eiropas Parlamenta un Padomes 2012. gada 25. oktobra Regula (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.).
   
      (14)  Komisijas 2012. gada 29. oktobra Deleģētā regula (ES) Nr. 1268/2012 par Eiropas Parlamenta un Padomes Regulas (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, piemērošanas noteikumiem (OV L 362, 31.12.2012., 1. lpp.).
   
      PIELIKUMS
      
         Darbības izvērtēšanas iestādes locekļu atlases un atbilstības kritēriji
      
      Darbības izvērtēšanas iestādes locekļu atlases un atbilstības kritēriju vidū ir šādi:
      
                  a)
               
               
                  pierādītas un attiecīgas kandidāta speciālās zināšanas, kompetence un augsta līmeņa profesionālā pieredze jomās, kas attiecas uz galvenajām darbības jomām;
               
            
                  b)
               
               
                  kompetences un speciālo zināšanu visās galvenajās darbības jomās līdzsvarota pārstāvība, kā arī dzimumu un ģeogrāfiskās izcelsmes līdzsvarota pārstāvība;
               
            
                  c)
               
               
                  zināšanu līdzsvarota pārstāvība jomās, kas attiecas uz (bet ne tikai):
                  
                              —
                           
                           
                              ES aviācijas politiku un piemērojamiem tiesību aktiem,
                           
                        
                              —
                           
                           
                              aviosabiedrību un/vai lidostu pārvaldību,
                           
                        
                              —
                           
                           
                              militāro misiju prasībām un militāro operāciju vadību,
                           
                        
                              —
                           
                           
                              aviācijas ekonomikas jautājumiem, SESAR izvēršanas pārvaldību un Savienības finansēšanas mehānismiem,
                           
                        
                              —
                           
                           
                              salīdzinošo vērtēšanu, izmaksu un ieguvumu analīzes metodēm un finanšu plānošanu,
                           
                        
                              —
                           
                           
                              izmaksu un citu darbības jomu savstarpējo atkarību, kā arī civilo un militāro prasību savstarpējo atkarību,
                           
                        
                              —
                           
                           
                              drošības risku noteikšanu un darbības drošuma vērtēšanu,
                           
                        
                              —
                           
                           
                              emisijas kvotu tirdzniecības sistēmu (ETS) un ekoloģisko raksturlielumu mērīšanu (cita starpā pievēršoties aviācijas ietekmei uz vidi, degvielas patēriņa efektivitātei, CO2 un trokšņa emisijām),
                           
                        
                              —
                           
                           
                              mijiedarbību ar blakus esošām gaisa telpām ietekme uz SES telpu, tostarp kritiskiem punktiem un plūsmas pārvaldību;
                           
                        
            
                  d)
               
               
                  spēja analizēt un novērtēt darbības jomu savstarpējo atkarību un mijiedarbību un definēt turpmākos darbības uzlabošanas mērķus, pamatojoties uz plānotajiem darbības un tehnoloģiskajiem uzlabojumiem;
               
            
                  e)
               
               
                  atbilstošas valodu prasmes, kas ļauj kandidātam pilnībā un efektīvi piedalīties Darbības izvērtēšanas iestādes darbā;
               
            
                  f)
               
               
                  neatkarība un interešu konflikta neesība.